ઝાલાવાડમાં કાલે દોઢ લાખ પશુપાલકો દ્વારા સેવાક્રાન્તિ
સોમવાર, ડિસેમ્બર 17 2018, 10:47 Hrs(IST)
રવિવારે નેશનલ મિલ્ક-ડે ઉજવાશે : શ્વેતસૂરસાગર ડેરી દ્વારા વિવિધતાસભર કાર્યક્રમો થશે ઃ જિલ્લાભરમાંથી પશુપાલકોની ભીડ જામશે
- ઝાલાવાડમાં શ્વેતક્રાંતિ સર્જનાર ૧.૫૦ લાખ પશુપાલકોએ ૭૬૦ દૂધમંડળીઓ મારફતે દૈનિક ૭ લાખ કિલો દૂધનું ઉત્પાદન કર્યુ છે ત્યારે શ્વેતક્રાંતિના પ્રણેતાને વંદન કરવા અને નેશનલ મિલ્ક ડેની ઉજવણી નિમિત્તે સુરેન્દ્રનગર જિલ્લામાં તા. 25મીએ ભવ્ય આયોજન કરાયું છે. જેમાં પશુપાલકો વિશાળ રેલી યોજી રાસની રમઝટ બોલાવશે. આ ઉપરાંત ૩૦૦થી વધુ દૂધ ઉત્પાદકો રક્તદાન કરી, સેવાની ક્રાંતિ સર્જશે. સુરસાગર ડેરી દ્વારા પણ નેશનલ મિલ્ક ડે નિમિત્તે કાર્યક્રમનું આયોજન કરાતા હજારો માલધારીઓ ઉમટી પડશે.
જિલ્લામાં કપાસ, મીઠું અને દૂધએ ગ્રામ્ય અર્થતંત્રની આધારશીલા ગણવામાં આવી રહી છે. સુરેન્દ્રનગર જિલ્લા દૂધ સંચાલિત સુરસાગર ડેરી દ્વારા ૨૦૧૭-૨૦૧૮ દરમિયાન દૈનિક મહત્તમ ૭.૨૦ કિલો દૂધનું સંપાદન કરી ઝાલાવાડમાં શ્વેતક્રાંતિ સર્જવામાં આવી છે. સુરેન્દ્રનગર જિલ્લા દૂધ ઉત્પાદક સંઘ દ્વારા ૭૬૦ દૂધમંડળીઓ દ્વારા ૭.૨૦ લાખ દૂધનું સંપાદન થઈ રહ્યું છે. ઝાલાવાડમાં દૂધ ક્ષેત્રે પશુપાલકોએ કાઠું કાઢી સૌરાષ્ટ્રમાં અગ્રેસર સુરસાગર ડેરી બની છે. સુરેન્દ્રનગર જિલ્લા દૂધ સંઘનું ટનઓવર આગલા વર્ષની સરખામણીએ ૭૩.૧૯ કરોડનો વધારો થયો છે. આથી ૨૦૧૭ – ૨૦૧૮માં દૂધ સંઘનું ટનઓવર ૮૯૨ કરોડે પહોંચ્યું છે. જ્યારે ચોખ્ખો નફો ૨૧.૪૦ લાખના વધારા સાથે રૂ. ૨૬૮ લાખ થયો છે ત્યારે શ્વેતક્રાંતિના પ્રણેતાને વંદન કરવા અને નેશનલ મિલ્ક ડેની ઉજવણી નિમિત્તે સુરેન્દ્રનગર જિલ્લામાં ભવ્ય આયોજન કરાયું છે. જેમાં પશુપાલકો વિશાળ રેલી યોજી રાસની રમઝટ બોલાવશે. બીજીતરફ સુરસાગર ડેરી દ્વારા પણ નેશનલ મિલ્ક ડે નિમિત્તે રક્તદાન સહિતના કાર્યક્રમો યોજાશે. જ્યારે જિલ્લામાં માલધારી સમાજ દ્વારા પણ સતત એક સપ્તાહ સુધી વિવિધ કાર્યક્રમોનું આયોજન કરતા હજારો માલધારીઓ ઉમટી પડશે.
શ્વેતક્રાંતિના સર્જકો કરશે સેવા ક્રાંતિ : ૩૦૦ પશુપાલકો કરશે રક્તદાન
સુરેન્દ્રનગર જિલ્લા દૂધ ઉત્પાદક સંઘ સંચાલિત સુરસાગર ડેરીએ દૂધ ઉત્પાદકોને દરરોજ રૂ. ૨ કરોડ ચૂકવી રહી છે ત્યારે સુરસાગર ડેરી દ્વારા ડેરીના ચેરમેન બાબાભાઈ ભરવાડના જન્મદિવસ નિમિત્તે તા. ૨૮ નવેમ્બરના રોજ સુરસાગર ડેરી વઢવાણ ખાતે રક્તદાન કેમ્પનું આયોજન કરાયું છે. જેમાં ૩૦૦થી વધુ દૂધ ઉત્પાદકો રક્તદાન કરી, માનવતાની મહેક પ્રસરાવશે.
શ્વેતક્રાંતિના સર્જકની યાદમાં સૌરાષ્ટ્ર-કચ્છમાંથી નીકળેલી રેલી ઝાલાવાડ આવી પહોંચશે
શ્વેતક્રાંતિના સર્જક ડો. વર્ગીસ કુરિયનના જન્મદિવસની યાદમાં તા. ૨૫ નવેમ્બરે નેશનલ મિલ્ક ડે પ્રસંગે બાઈક રેલીનું આયોજન કરાયું છે. જેમાં એક બાઈક રેલી જમ્મુથી નીકળી આણંદ પહોંચશે તથા એક બાઈક રેલી કચ્છથી નીકળી સૌરાષ્ટ્રમાં ફરી ઝાલાવાડમાં આવી પહોંચશે. આથી સુરસાગર ડેરી વઢવાણ ખાતે આ રેલીનું ભવ્ય સ્વાગત થશે. આ રેલીને ડેરીના ચેરમેન બાબાભાઈ ભરવાડ ફ્લેગ માર્ચ કરી પ્રસ્થાન કરાવશે. આ રેલી સુરેન્દ્રનગર, વઢવાણ, જોરાવરનગર, રતનપર, દૂધરેજ સહિતના શહેરી વિસ્તારોમાં ફરી ડો. કુરિયનને શ્રદ્ઘાંજલી આપશે.